runetrust/blame-folketinget-dk huggingface dataset:
Peter Skaarup (DF), 2003-04-08:
Det er måske lidt afhængigt af, hvilke grupperinger der er hos Socialdemokraterne, hvor mange afdelinger man egentlig vil have, for det, der i hvert fald egentlig ligger tilbage, er, at tiden går, tiden går, og den hjælp, den humanitære bistand, der skal frem, venter på, at et flertal her i Folketinget siger ja til det, og så længe Socialdemokraterne tilkendegiver, at de vil trække aktstykket, så kommer der ikke nogen hjælp frem.
Karina Adsbøl (DF), 2021-10-07:
: Ønsker ordføreren også, at Danmark kan underrette Grønland, hvis man bliver bekendt med noget, f.eks. at der er en fra Grønland, som er bosiddende i Danmark, men som har mindre søskende i Grønland, altså at man kan underrette de grønlandske myndigheder?
Sophie Løhde (V), 2008-12-04:
Men jeg vil da gerne understrege igen, at for Venstres vedkommende, og også for regeringens, den vil jeg da gerne inkludere her, er psykiatrien et område, vi altid skal have særlig fokus på og herunder anvendelsen af tvang, og hvor vi altid skal overveje det dilemma, der er imellem omsorgssvigt og omsorgstvang.
Jørgen Arbo-Bæhr (EL), 2005-11-10:
Et af de områder, der er hårdest ramt af stress og nedslidning, er den offentlige service, hvor ikke mindst de omfattende privatiseringer og udliciteringer har øget presset på de ansatte: på hjemmehjælperne, som stresses af stregkoder og tidsregistrering, fordi arbejdet skal måles op, som om der var tale om et byggeprojekt; på buschaufførerne, som i den hellige effektivitets navn skal arbejde på det, der hedder delvagter, hvor man møder kl. 5 om morgenen, arbejder til kl. 10 og møder igen kl. 15 og arbejder til kl. 18; på rengøringsassistenterne, som hver dag skal rengøre, hvad der svarer til fem parcelhuse; og på socialrådgiverne, der pålægges flere og flere arbejdsopgaver i en sådan grad, at de fleste ikke kan gøre deres arbejde færdigt inden for normal arbejdstid.
Karina Lorentzen Dehnhardt (SF), 2020-01-14:
Og nu var det sådan, at der godt nok blev afgivet en betænkning, men der var jo også nogle, der trak sig fra den bagefter og ikke kunne anbefale og stå på mål for det, som egentlig lå i betænkningen, da det gik op for dem, hvad det var, de havde sagt ja til.
Preben Bang Henriksen (V), 2018-04-19:
Der er således heller ikke noget unaturligt i, at vi længe har haft et tildækningsforbud, eksempelvis i retsplejelovens § 168 stk. 2, der siger, at hvis man vidner i retten, må man ikke bære beklædningsgenstande, der skjuler ansigtet.
Anne Hegelund (EL), 2024-05-08:
Jeg kan sige, at den kobling kommer ude fra virkelighedens velfærd, hvor jeg selv i 7 år har arbejdet som socialrådgiver med netop de her 43.000 unge, og der er rigtig mange af dem, der gerne vil gå på en mellemlang videregående uddannelse og selv arbejde inden for velfærd, og der er også mange, der gerne vil på universitetet.
Margrethe Vestager (RV), 2013-11-14:
Det synes vi er godt, for det skaber tryghed, både at politikere holder deres aftaler, at de sørger for, at tingene udvikler sig ordentligt i stedet for som stop-go, og at vi har en respekt for, at vores generation af politikere ikke bruger alt det, vi overhovedet kan, og så ser på næste generation og håber, at de vil betale regningen.
Thomas Jensen (S), 2017-11-23:
Men altså, hvis det er sådan, at vi nu her i 2017 kan begynde at tage hul på nogle af tingene og få dem løst, bl.a. med det her lovforslag, og at vi måske samtidig også kan afvise nogle af ting i det her lovforslag, som ikke er gode nok, så kunne vi måske lægge op til en deling af lovforslaget, når vi skal viderebehandle det, sådan at man kan tage stilling til de enkelte dele.
Rune Lund (EL), 2006-03-15:
Der gælder her meget af den argumentation, som jeg fremførte på Enhedslistens vegne i forbindelse med det lovforslag, der var før, netop at det her er endnu et eksempel på, hvordan man tænker i asfalt, i, hvordan man kan lave mere asfalt, hvordan man kan bygge flere motorveje uden først at gøre sig nogen overvejelser om, hvordan man kunne udbygge den kollektive trafik og lave andre løsninger, der ikke betød flere biler, mere forurening, mere CO2.
Ole Stavad (S), 2004-10-26:
Det vil jeg så godt teste på en hel konkret sag, vi har i øjeblikket, og som fylder meget i dele af landet, med Mariager Kommune, hvor der er et flertal på 8 mod 7, der har valgt at gå med Randers, og hvor de 7 vil lave en fjordkommune omkring Mariager Fjord.
Carsten Hansen (S), 1998-11-17:
Den systematiske indsats via arbejdspladsvurderinger og gennem et systematisk samarbejde i virksomhedernes sikkerhedsorganisationer, den partsstyrede indsats som Arbejdsgiverforeningen jo er gået med ind i i erkendelse af, at det er nødvendigt for at opnå resultater, vil man skrotte på det alter.
Per Clausen (EL), 2010-05-19:
Men jeg synes, hvis jeg nu skal være helt ærlig, at det er godt, at vi i dag har en opposition, en samlet opposition, som klart siger, hvad der er vores mål, herunder med nogle delmål, og som også er villige til at drage konsekvenserne af det i konkret politik i de kommende år.
Ole Stavad (S), 2005-06-16:
Jeg bliver nødt til at henvise hr. Christian Wedell-Neergaard til at læse det betænkningsbidrag, vi har lavet – i øvrigt også til dette punkt i fællesskab med andre partier – hvor vi bl.a. opfordrer ministeren til at afprøve den forhandlingsmodel, som sundhedsprofessor Kjeld MølM053S47324871subh.fm Page 4854 Tuesday, November 8, 2005 4:36 PM
Lene Espersen (KF), 2011-11-22:
Jeg sagde, og det vil jeg meget gerne gentage, og så kan hr. Ole Birk Olesen jo gå tilbage og undersøge, om det er korrekt eller ej, at da finanskrisen ramte Danmark, blev Danmark udsat for valutaspekulation, og da måtte Nationalbanken sørge for at opkøbe ganske meget valuta for at undgå, at der ikke blev spekuleret mod den danske krone.
Lene Espersen (KF), 2008-01-18:
Jeg vil sige til hr. Frank Aaen, at jeg er meget uenig i den udlægning, som hr. Frank Aaen kommer med, altså ud over at jeg mener, uanset hvad man ellers måtte mene om grundloven, at grundlovens bestemmelser på en eller anden måde også må være noget, som Enhedslisten kan være bare en smule optaget af.
Finn Sørensen (EL), 2017-12-15:
Men jeg vil så gerne spørge ministeren: Hvad siger ministeren så til Mona fra Frederikshavn, der jo har måttet opleve, at hendes dagpengesats blev nedsat fra lidt over 18.000 kr. til ca. 13.000 kr. på grund af de nye regler, som man nu også vil indføre for selvstændige?
Tom Behnke (FP), 1997-11-06:
- og hvor der fremkom nogle politiske ønsker, visioner, ideer til, hvordan man kunne justere grundloven, er det jo også mig tilladt at spørge indenrigsministeren med den politik, som indenrigsministeren her har fremlagt, om det så betyder, og det burde det jo gøre i konsekvens af ministerens holdninger, at ministeren politisk gerne så, at man ændrede spillereglerne ved folketingsvalg, således at også flygtninge og indvandrere kan stemme ved folketingsvalg.
Inger Støjberg (V), 2013-02-19:
I beslutningsforslaget skriver man, og det er et citat: »Den overordnede hensigt med kommissionens arbejde er således at sikre, at Folketinget suverænt kan lovgive om bl.a. reglerne for udvisning, asyl, familiesammenføring, indfødsret osv. uden at blive tvunget af det internationale samfund til at ændre kurs.«
Inger Støjberg (DD), 2025-05-21:
Og så synes jeg jo, at det er helt forkert, at man fjerner 10. klasse, bortset selvfølgelig fra på efterskolerne, hvor det jo ikke er alle, der har mulighed for at komme, plus at det betyder, at man ikke kan forbedre sine karakterer i 10. klasse længere, fordi der ikke er en afgangseksamen.
Jan Petersen (S), 2007-04-24:
Hvis vi ser på side 3 med omtalerne af de enkelte kommuner, er det godt nok anført nederst på siden, hvilke valgforbund der var indgået ved det sidste kommunevalg, men derefter står der blot største brøks metode, bortset fra i beskrivelsen af Rudersdal og Tønder.
Karsten Lauritzen (V), 2016-01-28:
Jeg tror, at det skal være en lære både for os og for EU's beslutningstagere, at når man beslutter sig for at lave en lovgivning, som skal kunne digitaliseres, bliver man også nødt til at vise, hvordan man så laver den nødvendige it-udvikling, så man ikke står i den uheldige situation, som vi står i nu.
René Christensen (DF), 2021-03-11:
Men altså, hør nu her, man kan ikke stå heroppe og sige, at man står på et stærkt grønt mandat, og så sejler vi træ fra Amazonas til Danmark på det grønne mandat, men borgerne, der ikke har adgang til fjernvarme, som måske ikke lige har råd til at købe varmepumpen, og som ikke lige har de her midler til at omstille deres varme derhjemme, fyrer med noget, som er CO 2 -neutralt, og det kommer man så med et forbud mod fra Frie Grønne, som man kalder sig.
Pia Kjærsgaard (DF), 2002-05-30:
Med hensyn til det, fru Pernille Blach Hansen spurgte om omkring efteruddannelserne, vil jeg sige, at jeg mener bestemt også, at erhvervslivet bør påtage sig en langt større betaling i samarbejde med dem, der ønsker at efteruddanne sig, naturligvis
Joachim B. Olsen (LA), 2012-04-10:
Det anerkender, tror jeg, stort set alle partier, måske ud over Enhedslisten, som slet ikke tror på gængs økonomisk teori, men det er det, der er virkeligheden, nemlig at når vi kigger ud i fremtiden, ser vi, at vi har et kæmpemæssigt demografisk problem, og det er et enormt svigt fra politisk side, at man ikke gør alt for at prøve at forklare borgerne i det her samfund, hvor alvorligt udfordret vi er, for det kommer til at gøre rigtig, rigtig ondt.
Merete Riisager (LA), 2019-02-19:
Ud over at slås med sygdommen oplevede mange af de unge, jeg mødte, både ensomhed og social isolation, skam, bivirkninger fra medicin, vanskeligheder ved at gennemføre en uddannelse og den eksistentielle faldgrube, der kan åbne sig for et ungt menneske, når han eller hun finder ud af, at et almindeligt familieliv med ægtefælle og børn er en fremtid, der kun kan anes som et fjernt håb.
Henrik Høegh (V), 2010-10-27:
Jeg kan gøre det kort og sige: Jeg er helt enig med hr. Bjarne Laustsen i, at det her haster, men jeg er også af den opfattelse, at vi skal træffe de her beslutninger på et velfunderet grundlag, så vi bl.a. ikke laver samme fejl, som tyskerne har lavet.
Leif Mikkelsen (LA), 2014-02-20:
Der kan rejses spørgsmål om, om dette overhovedet bidrager til den styrkelse af patienternes retsstilling, som er et af de bærende motiver bag det her forslag, men det er også vores vurdering, at det rejser væsentlige problemstillinger vedrørende patienternes persondatasikkerhed.
Charlotte Dyremose (KF), 2003-12-09:
Nu synes jeg bare, hr. Jørn Pedersen begyndte at lyde, som om Socialdemokraterne var de eneste, der talte om boliger og sådan noget, og så bliver jeg bare nødt til at spørge, om det måske er, fordi vi i regeringspartierne har lidt for travlt med rent faktisk at gøre noget ved boligsituationen.
Bente Dahl (RV), 2006-05-02:
Det drejer sig om en vurdering af højskolens mulighed for at påtage sig nye eller genfortolke hidtidige opgaver i forbindelse med udvikling af almen dannelse, herunder naturvidenskabelig dannelse, international forståelse og demokratiopfattelse; det drejer sig om en vurdering af behovet og mulighederne for, at højskolen påtager sig studier og erhvervsvejledning og dokumenterer deltagernes realkompetencer; der er forslag til, hvordan højskolerne kan medvirke til kursisternes uformelle og formelle uddannelse, eventuelt ved at tilbyde formelt kompetencegivende delforløb; der er en beskrivelse af højskolens tilbud og muligheder for de voksne deltagere, bl.a. i forbindelse med arbejdsmarkedstilknytning, og det er også med i udvalgets overvejelser, hvordan højskolen kan medvirke i arbejdet med at integrere flygtninge og indvandrere i det danske samfund.
Niels Flemming Hansen (KF), 2023-10-12:
Et ønske herfra kunne jo også være, at når vi engang når til elektrificering af tog på ikkeelektrificerede jernbaner, kunne man måske også der kigge på en længere periode i udbuddet for ligesom at give noget forudsigelighed for virksomhederne, da de tog jo også er væsentlig dyrere end almindelige tog.
Birthe Skaarup (DF), 2002-01-23:
Det handler jo også om den far og mor, der har et plejebehov, og det ældre menneske, som ikke får sygedagpenge, og som ikke er medregnet i de her opgørelser, men som får en bedre livskvalitet ved, at man kan gå ind og hjælpe netop det ældre menneske. Med hensyn til hr. Naser Khaders spørgsmål om forsikringsordninger mener jeg stadig væk, at der kan være et problem i det her, og det er noget af det, vi skal have løst via udvalgsbehandlingen.
Margrethe Vestager (RV), 2005-06-02:
Det lederskab kræver jo også, at man holder fast i sin egen beslutningskraft, og derfor håber vi også snart, at regeringen forlader den besynderlige formulering i regeringsgrundlaget, at »bidraget til multilaterale udviklingsorganisationer bør forholdsmæssigt bringes på niveau med ligesindede landes«.
Karina Lorentzen Dehnhardt (SF), 2022-04-19:
Jeg synes, det ligger i fin forlængelse af idéen om bosætningshuse, som jo både kan drives af private og kommunerne, og som i virkeligheden handler om at få nogle familier til at flytte ind med henblik på at afprøve livet i en landsby og så bosætte sig der bagefter.
Mai Henriksen (KF), 2012-04-13:
Rektorforeningen har selv været ude at sige, ja, det har GL faktisk også på et tidspunkt, at der ikke var sat penge nok af til det, og hvis ikke der er sat penge nok af, vil man opleve, at man skal ind og skære andre steder, for man skal jo ligesom have budgetterne til at hænge sammen.
Frank Jensen (S), 1999-04-21:
Jeg har tidligere tilkendegivet, at det er nødvendigt at se på visse samspil mellem den nye registerlovgivning og forvaltningsloven og muligvis også på offentlighedslovens bestemmelser, og så snart vi har fået, om jeg så må sige, registerlovgivningen på plads - og fru Anne Baastrup kan jo deltage i, at vi snart kan få den vedtaget - så vil vi tage fat på det arbejde.
Pernille Vermund (NB), 2020-11-25:
Statsministeren prøver at bilde os ind, at statsministeren har gjort, hvad statsministeren skulle, ved at advare Folketingets formand om, at nu ville der komme noget hastelovbehandling, men faktum er jo, at statsministeren torsdagen efter sidder på landsdækkende tv og siger til en minkavler uden for smittezonerne, at minkavleren skal aflive alle sine raske dyr.
Kristian Hegaard (RV), 2020-12-17:
Løsningen på den uacceptable flygtningesituation kræver dog også mere end målrettede investeringer i Nordafrikas udvikling, og skal vi sikre, at færre risikerer liv og legeme på vej over Middelhavet, så skal det være muligt for dem at søge tilflugt, inden de går om bord på en faldefærdig pram ved Libyens kyst.
Mona Juul (KF), 2020-10-22:
Jeg har et par enkelte opmærksomhedspunkter, som flugter hr. Christoffer Aagaard Melsons ordførertale, og særlig pålægning af omkostninger i forbindelse med sms til 112 og ændringer af reglerne om teleselskabernes udlevering af kundeoplysninger til politiet uden retskendelse skal udvalgsarbejdet gøre os meget klogere på.
Lene Espersen (KF), 2006-05-10:
Jeg vil gerne indlede med at sige til hr. Kim Christiansen, at jeg fuldt ud deler det synspunkt, som hr. Kim Christiansen her giver udtryk for, nemlig at selvfølgelig skal politiet have lov til at kunne virke og varetage de opgaver, som nu er politiets opgave.
Kamal Qureshi (SF), 2010-01-21:
De tegner billeder af bomber, helikoptere, tanks, og de tegner billeder af deres kære, som er begravet, og som blodet sprøjter ud af – meget, meget voldsomme tegninger, som giver et lille, lillebitte indtryk af, hvad det er for et billede, de børn har inde i hovedet, af den verden, som de lever i, og af, hvad det er for en angst, de lever med til daglig.
Arne Melchior (CD), 1999-11-19:
Et demokrati kan slet ikke fungere uden lobbyvirksomhed, for det betyder jo, at de, der har skoen på og ved, hvor den trykker, får lov til at skrige op og sige til. Og det gjorde de i stort antal, skal jeg nok sige, både skriftligt og ved fremmøde i udvalget, og ministeren har da ære af, skønt hun ikke rigtig kunne lide ikke at få forslaget gennemført i den forrige samling, at hun dog var hjælpsom, da det gik op for os alle sammen, at her var noget at lave om på.
Tom Behnke (KF), 2011-05-30:
Vi udvider nede i den milde ende, altså den ordning, der gælder for alle, der afsoner straf, nemlig at hvis man viser viljen til at komme ud af kriminalitet, hvis man virkelig ønsker at stoppe med at være kriminel og man går i uddannelsesforløb eller man går i afvænning, hvis det er det, der kan være problemet, så bliver man belønnet for at yde en indsats, noget for noget.
Rune Lund (EL), 2016-05-24:
Det understreger for Enhedslisten, at der ikke er den erkendelse blandt folketingsflertallet, som der burde være, nemlig at besparelserne i SKAT har været ødelæggende og yderligere besparelser i SKAT derfor vil være en katastrofe, og at alle yderligere besparelser derfor skal tages af bordet.
Birthe Skaarup (DF), 2006-05-05:
En anden ting, jeg godt kunne tænke mig til at høre, er, om hr. Kamal Qureshi mener, at det er en god idé med det behovsafhængige system, som Kjeld Møller Pedersen i sin bog om sundhedspolitik giver udtryk for kunne være en god idé at indføre i det danske sundhedsvæsen, altså at vi skal have samme tilskudssystem på tandlægeområdet som på medicinområdet.
Jeppe Kofod (S), 2004-02-19:
For os er det vigtigt, at kampen mod terrorismen er forankret i et tæt og forpligtende internationalt samarbejde, byggende på grundlæggende respekt for menneskeret og folkeretten. Allerede den 12. september 2001 vedtog FN's Sikkerhedsråd resolution 1368, der gav USA ret til selvforsvar over for terrorismen, og 2 uger efter vedtog man resolution 1373, der opstiller en række konkrete krav til FN's medlemsstater om iværksættelse af en række initiativer til at forhindre terrorismen.
Keld Albrechtsen (EL), 2000-11-16:
Risikerer vi så, at naboer, der står i den situation, ikke længere kan gøre indsigelser? I det hele taget er vi fra Enhedslistens side ikke særlig indstillet på tanken om, at vi skal have plastret landet til med højhuse, og det kunne vi da vist også risikere med de højere bebyggelsesprocenter, som ligger i det her. Så jeg ville bare gøre opmærksom på, at de øvrige dele af forslaget altså ikke er uden problemer, og jeg ville egentlig være mest tilhænger af den fremgangsmåde, at vi simpelt hen opdelte det her lovforslag, også således at det med tilgængelighed for de handicappede ikke bliver forsinket på grund af tekniske vanskeligheder i de øvrige dele af lovforslaget.
Thor Möger Pedersen (SF), 2012-03-22:
Jeg synes, det er vigtigt at understrege – uden at kunne være helt sikker på, hvorfra citatet er hentet – at citatet vist ikke stammer fra forsvarsministeren, mens forsvarsministeren har været forsvarsminister, men fra dengang forsvarsministeren var ordfører for oppositionspartiet Socialdemokratiet før valget.
Peter Skaarup (DD), 2026-01-22:
Jeg håber da bare, at regeringen – og det hører jeg også regeringen sige – er indstillet på at løse det, men vi ved også godt, at lige pludselig kan sådan noget blive glemt eller komme bagerst i køen, og så er der den risiko, at det ikke bliver til noget, og det vil være hamrende kritisk for opbakningen til vores system derude hos vælgerne, hvis det sker.
Nick Hækkerup (S), 2013-06-03:
Rådgivningen til forsvarsministeren i alle sager af væsentlig betydning, den endelige indsigt, som gives, vil jo være en videre adgang til aktindsigt, der følger af det af justitsministeren fremsatte lovforslag til den nye offentlighedslov jævnfør besvarelse af udvalgsspørgsmål 62.
Anne Baastrup (SF), 2003-04-03:
Det er ikke ensbetydende med, at man er forpligtet som voldsoffer og som menneske til at søge den hjælp, hvis man ikke har brug for den, men jeg synes, at et velfærdssamfund også skal tage fat på dem, der har brug for hjælp, og der oplever jeg ikke, at det danske velfærdssamfund overhovedet har blik for den her gruppe.
Karen Ellemann (V), 2014-04-10:
Udvalgets samlede dom over reformen var klar, og jeg citerer fra udvalgets tekst: »Samlet set er det udvalgets vurdering, at der med kommunalreformen er skabt en ramme for en mere robust offentlig sektor, der bedre er i stand til at møde de aktuelle og kommende års udfordringer.« Men arbejdet slutter ikke her.
Benny Engelbrecht (S), 2021-04-29:
Forslagsstillerne, altså Dansk Folkeparti, lægger også konkret op til at undersøge mulighederne for at ændre i en aftale, som Dansk Folkeparti er en del af, nemlig aftalen om den fremtidige færgebetjening af Bornholm, som blev indgået i 2014.
Thomas Adelskov (S), 2002-05-29:
Så vil jeg godt prøve at spørge én gang til: Vil det sige, at der ligger en pulje på 100 mio. kr., nu er den så reduceret væsentligt, fordi Frederiksborg Amt har gjort et stort indhug med denne her dispensation, men en pulje på 100 mio. kr., som man blot kan søge, og hvor indenrigsministeren eller i det her tilfælde finansministeren kan tildele en dispensation til de venner ude i det ganske land, som man nu synes har behov for det?
Martin Lidegaard (RV), 2025-03-18:
Og har den danske regering og udenrigsministeren – og udviklingsministeren, nu har jeg begge stående her i dag i en og samme person – tanker om, at Danmark, ligesom vi gjorde, sidst Trump var ved magten, hvor den daværende udenrigsminister jo, især inden for kvinders rettigheder, tog initiativ til et fælleseuropæisk initiativ til at prøve at fylde nogle af de huller ud, som Trump efterlod sig i Afrika, måske også skal påtage sig en rolle der her op til det danske formandskab for EU?
Morten Messerschmidt (DF), 2006-03-30:
Folketinget afviser derfor dommens vidtrækkende konsekvenser, der medfører en afskaffelse af landenes vetoret for det strafferetlige område; afviser Kommissionens liste over andre rammeafgørelser, der skal ophæves, og understreger, at enhver ændring af traktaterne skal ske ved medlemsstaternes – og ikke EF-Domstolens – beslutning.
Jørn Jespersen (SF), 2002-05-08:
Det er alt sammen om vejledningen, og det vil sige, at de fire ting, som ministeren så ambitiøst siger at han vil lave, i virkeligheden er én ting, nemlig en vejledning, og så vil ministeren i øvrigt på et senere tidspunkt orientere om, hvordan man vil følge op på et beslutningsforslag, der der vedtaget.
Karsten Lauritzen (V), 2013-02-07:
Jeg vil også godt kvittere for, at SF's ordfører siger, at der da er en grænse for, hvor mange gange man kan få lov til at afsone i fodlænke, men det er der jo teknisk set ikke med det lovforslag, som SF her lægger op til at vedtage som en del af aftalen om kriminalforsorgen.
Betina Kastbjerg (DD), 2025-03-11:
Så vil jeg gerne høre erhvervsministeren, om erhvervsministeren sammen med de øvrige ministre ønsker at tage initiativ til, at man sætter en stopper for de her donationer på 35.000, 37.000, 38.000 kr., som vi ved der bliver doneret til de her trossamfund.
Line Barfod (EL), 2011-05-30:
Som direktøren for Institut for Menneskerettigheder sagde, er lovforslaget helt utrolig snedigt udformet, fordi man i lovforslaget lægger op til at give en forvaltningsmyndighed, Pensionsstyrelsen, ret til at foretage nogle ting, som der skulle en lang række retssikkerhedsgarantier til, hvis det var politiet, der foretog dem.
Carsten Hansen (S), 2012-03-22:
Jeg har fortalt om, hvordan vi administrerer vores egne midler, hvordan vi går ind i vækstpartnerskaber og skaber en tæt sammenhæng mellem det lokale, det regionale, det overordnede, det turismestrategiske, og hvad det er, regeringen har gjort med kickstarten, hvor jeg også på mit eget område har gjort en del og har lavet en bred aftale, som fru Karina Adsbøl sagde.
Anni Matthiesen (V), 2016-04-19:
Men jeg vil også gerne samtidig understrege, at jeg synes, det er vigtigt, at vi på det private pasningsområde fortsat giver friheden til, at det er forældrene, som jeg jo trods alt mener er dem, som kender bedst til deres egne børns behov, der kan træffe de her valg om, hvilken form for pasning de mener er den bedste.
Helge Sander (V), 2003-01-24:
Det er jo ikke et særlig stærkt argument, men det ændrer ikke ved, at hvis det er således, at den mistanke kan bevises ved, at man går ind i teksten, så har ordførerne sagt, at det naturligvis er en af de dele, vi må vende tilbage til under den forestående udvalgsbehandling. KL. 13.10 Jeg bliver også nødt til lige at kommentere bemærkningen om de studerendes indflydelse, hvor hr. Morten Homann brugte udtrykket, at »studenterindflydelsen er indskrænket betydeligt«.